b'\n_START_ARTICLE_\nRakahanga\n_START_SECTION_\nGeografija\n_START_PARAGRAPH_\nAtol\xc4\x85 kartu su Rakahanga sudaro dvi salos ir 7 motu (nedidel\xc4\x97s salel\xc4\x97s). Rytin\xc4\x97je dalyje \xe2\x80\x93 Akaro, Motu Ngangle, Huananul, Motu Mahuta, Motu Okakara, pietvakarin\xc4\x97je pus\xc4\x97je \xe2\x80\x93 Te Kainga. Ties ja yra patogiausia \xc4\xafplaukti \xc4\xaf lag\xc5\xabn\xc4\x85, kurios plotas yra apie 4,5 km x 2,5 km. Sausumos plotas \xe2\x80\x93 4 km\xc2\xb2. Atole ve\xc5\xa1i augmenija: auga duonmed\xc5\xbeiai, kokosin\xc4\x97s palm\xc4\x97s, pandanai, i\xc5\xa1 kuri\xc5\xb3 lap\xc5\xb3 pinami krep\xc5\xa1iai, gaminami kilim\xc4\x97liai, skryb\xc4\x97l\xc4\x97s._NEWLINE_Prie\xc5\xa1ingai nei Manihikio atole, Rakahangos lag\xc5\xabna n\xc4\x97ra tinkama perl\xc5\xb3 auginimui. \xc4\x8cia puikios s\xc4\x85lygos kokosiniams krabams, didiesiems j\xc5\xabriniams v\xc4\x97\xc5\xbeliams veistis. Priekrant\xc4\x97 tinkama \xc5\xbevejoti, netoliese praeina tun\xc5\xb3 migracijos kelias.\n_START_SECTION_\nIstorija\n_START_PARAGRAPH_\nI\xc5\xa1 europie\xc4\x8di\xc5\xb3 pirmasis 1606 m. kovo 2 d. dviem laivais Capitana ir Almiranta \xc4\x8dia i\xc5\xa1 Ispanijos atplauk\xc4\x97 Pedras Kirosas (Pedro Fernandes de Queiros). 1820 m. \xc4\x8dia atplauk\xc4\x99s laivais Vostok ir Mirni rus\xc5\xb3 keliautojas Fad\xc4\x97jus Belingshauzenas j\xc4\x85 pavadino Grand Duke Alexander Island (v\xc4\x97liau tapusio caru Aleksandru II). Kit\xc5\xb3 keliatoj\xc5\xb3 po to sala vadinta Reirson Island, Little Ganges, Francis, Princess Marianne, Alliconga, kurie iki \xc5\xa1i\xc5\xb3 dien\xc5\xb3 nei\xc5\xa1liko. Esamas Rakahangos atolo vardas yra seniausias, duotas \xc4\x8diabuvi\xc5\xb3._NEWLINE_1889 m. sala tapo brit\xc5\xb3 protektoratu. 1901 sala perduota Naujajai Zelandijai. Pagal Guano sal\xc5\xb3 akt\xc4\x85 \xc4\xaf sal\xc4\x85 pretenzij\xc5\xb3 tur\xc4\x97jo ir JAV, bet tik 1980 m. galutinai pripa\xc5\xbeino jos priklausym\xc4\x85 Kuko saloms.\n_START_SECTION_\nGyventojai\n_START_PARAGRAPH_\nAtole yra 5 kaimai: Purapoto, Niteiri, Numahanga, Teruakiore ir Matara (pagrindin\xc4\x97 gyvenviet\xc4\x97). \xc5\xbdmoni\xc5\xb3 skai\xc4\x8dius link\xc4\x99s ma\xc5\xbe\xc4\x97ti d\xc4\x97l j\xc5\xb3 kraustymosi \xc4\xaf kitas salyno salas ar pagrindin\xc4\x99 sal\xc4\x85 Rarotong\xc4\x85. 1906 m. gyveno 352 gyv., 1921 m. \xe2\x80\x93 310 gyv., 2008 m. \xe2\x80\x93 127 gyv., priklausantys Matakeinanga ir Tukuwhare gentims. Vartojamos Rakahangos-Manihikio ir angl\xc5\xb3 kalbos.'